Svjetsko prvenstvo u atletici 2015 – bacanje koplja (muškarci)
Takmičenje u bacanju koplja za muškarce na Svjetskom prvenstvu u atletici 2015. održano je 24. i 26. augusta na Nacionalnom stadionu u Pekingu. Dvije godine ranije Julius Yego bio je četvrti, čime je dospio u pažnju javnosti budući da Kenijci nikad nisu imali dobre takmičare u tehničkim disciplinama. Tada je bacio 85,40 m i postavio novi kenijski rekord. Otad je poboljšao svoj rekord još 6 m i došao je u Peking kao čovjek s najdužim hicem sezone i favorit za zlatnu medalju, koju je branio Vítězslav Veselý, a u konkurenciji je bio i viceprvak Tero Pitkämäki. Čovjek koji je Yegu prije 2 godine oduzeo bronzanu medalju u posljednjoj seriji, Dmitrij Tarabin, ovog se puta nije plasirao u finale, kao ni Keshorn Walcott, aktualni olimpijski pobjednik. Nakon 1. serije u finalu vodeći je bio Thomas Röhler (85,68). U 2. seriji vodstvo je preuzeo Ihab El-Sayed bacivši svoj najbolji hitac sezone: 88,99. U međuvremenu je Yego prestupio u 1. seriji, a u drugoj je bacio 82,45, što ga je držalo tek na 5. mjestu i dovodilo u opasnost da ne bude među 8 najboljih nakon prve 3 serije, koji nastavljaju takmičenje. U 3. seriji bacio je 92,72 m. Ne samo da mu je to donijelo 1. mjesto nego je ovaj hitac ujedno bio i novi afrički rekord i najduži hitac u posljednjih 14 godina, još otkad je svjetski rekorder Jan Železný bacio 92,80 m za zlatnu medalju na SP-u 2001. u Edmontonu. Yegu do kraja nije trebalo više hitaca. U 4. seriji Pitkämäki se probio na 3. mjesto bacivši 87,64. Röhler je u posljednjoj seriji ostao kratak za 23 cm (mada je Pitkämäki imao i bolji drugi hitac) i tako je Finac došao do bronzane medalje.